মধু বর্মা (অর্থনীতিবিদ)

মধু বর্মা একজন ভারতীয় বংশোদ্ভূত পরিবেশ অর্থনীতিবিদ, যিনি বর্তমানে ডব্লিউআরআই ইণ্ডিয়াতে প্রধান অর্থনীতিবিদ হিসেবে কর্মরত। তিনি বাস্তুতন্ত্র ও জীববৈচিত্র্যের অর্থনৈতিক মূল্যায়ন এবং গ্রিন অ্যাকাউন্টিং (সবুজ হিসাবায়ন), বাস্তুতন্ত্র-অর্থনীতি মডেলিং, বাঘ ও তুষার চিতাবাঘের আবাসস্থলের মূল্যায়ন, বন-রাজস্ব ফেডারেলিজম এবং বাস্তুতন্ত্র পরিষেবার বিনিময়ে অর্থ প্রদান নিয়ে ব্যাপকভাবে কাজ করেছেন।

 শিক্ষা এবং কর্মজীবন 
মধু ভারতের বরকতুল্লাহ বিশ্ববিদ্যালয় থেকে অর্থনীতিতে এমএ, এম.ফিল এবং পিএইচডি ডিগ্রি অর্জন করেছেন। তিনি আঞ্চলিক পরিকল্পনা এবং অর্থনৈতিক প্রবৃদ্ধিতে বিশেষজ্ঞ। ২০১৯ সাল পর্যন্ত তিনি ভোপালের ভারত সরকারের পরিবেশ, বন ও জলবায়ু পরিবর্তন মন্ত্রকের একটি স্বায়ত্তশাসিত সংস্থা ইণ্ডিয়ান ইনস্টিটিউট অফ ফরেস্ট ম্যানেজমেন্টে (আইআইএফএম)  পরিবেশ ও উন্নয়নমূলক অর্থনীতি বিভাগে অধ্যাপক হিসেবে কাজ করেছেন। ২০০৭ সালে তিনি আইআইএফএম-এ সেন্টার ফর ইকোলজিক্যাল সার্ভিসেস ম্যানেজমেন্ট (সিইএসএম) প্রতিষ্ঠা করেন। এই প্রতিষ্ঠানটিতে বাস্তুতন্ত্র সম্পর্কিত গবেষণা, প্রশিক্ষণ এবং পরামর্শমূলক কার্যক্রমে যে ব্যবস্থা গুলি নিয়ে কাজ হয় সেগুলি হল বাস্তুতন্ত্র পরিষেবার মূল্যায়ন ও মডেলিং; বাস্তুতন্ত্র পরিষেবার জন্য গ্রিন অ্যাকাউন্টিং ও অর্থ প্রদান; এবং জীববৈচিত্র্য, সংস্কৃতি ও জীবিকার সাথে এগুলির সংযোগ।

মধু ম্যাসাচুসেটস বিশ্ববিদ্যালয় (আমহার্স্ট), ইউসিএএল (বার্কলে) -তে পোস্ট ডক গবেষণার জন্য ফুলব্রাইট ফেলো (২০১২), লিড ফেলো (২০০৭) এবং বিশ্বব্যাংকের এমক্যাব প্রোগ্রামের ইইওএফসি গ্রান্ট পুরস্কারপ্রাপ্ত (২০০১)।

মধু "ইকোনমিক ভ্যালুয়েশন অফ টাইগার রিজার্ভস ইন ইণ্ডিয়া" (২০১৫ এবং ২০১৯) শীর্ষক বইটি লিখেছেন, যা সরকারের নীতি এবং সিদ্ধান্ত গ্রহণ প্রক্রিয়াকে প্রভাবিত করেছে।

তিনি বেশ কয়েকটি আন্তর্জাতিক প্রতিবেদন লিখেছেন এবং অবদানও রেখেছেন, যেমন জাতিসংঘের মিলেনিয়াম ইকোসিস্টেম অ্যাসেসমেন্ট রিপোর্ট (২০০৪ - ০৬); দ্য ইকোনমিক্স অফ ইকোসিস্টেম অ্যাণ্ড বায়োডাইভার্সিটি (টিইইবি) রিপোর্ট (২০০৭ - ২০১১); এবং ২০১১ থেকে ২০২০ সালে জীববৈচিত্র্যের কৌশলগত পরিকল্পনা বাস্তবায়নের জন্য সম্পদের বৈশ্বিক মূল্যায়ন। 

পরিবেশ, বন ও জলবায়ু পরিবর্তন মন্ত্রণালয়, অর্থ মন্ত্রণালয়, বন কমিশন , ভারতের বিভিন্ন অর্থ কমিশন, জাতিসংঘ, বিশ্বব্যাংক এবং বিভিন্ন আন্তর্জাতিক অর্থলগ্নিকারী সংস্থা ও শিক্ষাপ্রতিষ্ঠানের মতো দেশি-বিদেশি অসংখ্য প্রতিষ্ঠানের সাথে তাঁর ৩৫ বছরের সমৃদ্ধ কাজের অভিজ্ঞতা রয়েছে। তিনি কাজের জন্য বিশ্বের ৩০টিরও বেশি দেশে ভ্রমণ করেছেন এবং আন্তর্জাতিক ও জাতীয় জার্নালে ৪০টিরও বেশি প্রকাশনা, বেশ কয়েকটি বই এবং প্রকল্প প্রতিবেদন লিখেছেন।

 পুরস্কার এবং সম্মাননা 
নীতিনির্ধারকদের নজরে পরিবেশগত ধারণাগুলিকে দৃশ্যমান করার উদ্দেশ্যে তাঁর অভূতপূর্ব অবদানের জন্য তাঁকে আইএনএসইই (ইণ্ডিয়ান সোসাইটি ফর ইকোলজিক্যাল ইকোনমিক্স) ফেলো হিসেবে স্বীকৃতি দেওয়া হয়েছে। ২০১৮ সালের আন্তর্জাতিক নারী দিবস উপলক্ষে 'উইমেন ওয়ার্কিং ইন ফরেস্টস' লেখার জন্য ইউএন-আরইডিডি প্ল্যাটফর্ম সম্প্রতি তাঁকে স্বীকৃতি দিয়েছে। ভারতের শীর্ষস্থানীয় আন্তর্জাতিক ম্যাগাজিন 'ইন্ডিয়া টুডে'-এর ২০১৮ সালের ২৮শে মার্চের বিশেষ সংখ্যায় মধ্যপ্রদেশের ওপর পথপ্রদর্শক (ট্রেণ্ডসেটার) বিভাগে তাঁর কাজের ওপর একটি নিবন্ধ প্রকাশিত হয়েছে। তিনি ২০১৮ সালের ২৯শে মার্চ তারিখে ভোপালে অনুষ্ঠিত "ইণ্ডিয়া টুডে: দ্য স্টেট অফ দ্য স্টেট কনক্লেভ"-এ "রাইট স্টাফ: দ্য স্টেট অফ এডুকেশন" শীর্ষক অধিবেশনে প্যানেলিস্টও ছিলেন। ২০১৭ সালে ইণ্ডিয়া এনভায়রনমেন্ট নেটওয়ার্কে "ডে আউট উইথ এ স্টার" প্ল্যাটফর্মের অধীনে তাঁকে "হিউম্যান স্টার" হিসেবে মনোনীত করা হয়েছিল, এটি ওয়াশিংটন ডিসি-ভিত্তিক একটি নেটওয়ার্ক, যারা ভারতে বাঘ সংরক্ষণের অর্থনৈতিক মূল্যায়ন সম্পর্কে কথা বলে।

 নির্বাচিত গ্রন্থপঞ্জি 

 মেকিং দ্য হিডেন ভিজিবল: ইকোনমিক ভ্যালুয়েশন অফ টাইগার রিজার্ভস ইন ইণ্ডিয়া
 আইপিবিইএস কনসেপচুয়াল ফ্রেমওয়ার্ক – কানেক্টিং নেচার অ্যাণ্ড পিপল
 নিয়ন্ত্রক পরিষেবার মূল্যায়নের জন্য নির্দেশিকা ম্যানুয়াল। ২০১০। জাতিসংঘ পরিবেশ কর্মসূচি

 তথ্যসূত্র 

বিষয়শ্রেণী:বরকতুল্লাহ বিশ্ববিদ্যালয়ের প্রাক্তন শিক্ষার্থী
বিষয়শ্রেণী:ভারতীয় অর্থনীতিবিদ
বিষয়শ্রেণী:জীবিত ব্যক্তি
বিষয়শ্রেণী:১৯৬১-এ জন্ম